b'\n_START_ARTICLE_\nRepublikanske parti (USA)\n_START_SECTION_\nIdeologi og politik\n_START_PARAGRAPH_\nRepublikanerne er ideologisk en bred koalition af \xc3\xb8konomisk konservative, v\xc3\xa6rdikonservative og nogle f\xc3\xa5 libertarianere. Disse grupper overlapper dog en del. Desuden indeholder partiet en neokonservativ fl\xc3\xb8j, der er udenrigspolitiske h\xc3\xb8ge, men accepterer en st\xc3\xb8rre offentlig sektor end de \xc3\xb8vrige republikanere._NEWLINE_F\xc3\xa6lles for Republikanerne er \xc3\xb8nsket om skattelettelser og mindre statslig indblanding i \xc3\xb8konomiske anliggender, samt mindre f\xc3\xb8deral indblanding i delstaternes anliggender.\n_START_SECTION_\nKriminalitet\n_START_PARAGRAPH_\nRetspolitisk g\xc3\xa5r partiet ind for en h\xc3\xa5rd linje med fokus p\xc3\xa5 straf frem for resoocialisering og er tilh\xc3\xa6ngere af d\xc3\xb8dsstraf. De fleste republikanere er ogs\xc3\xa5 modstandere af amnesti til illegale indvandrere, fordi de mener,det vil bel\xc3\xb8nne kriminel adf\xc3\xa6rd._NEWLINE_Republikanerne er st\xc3\xa6rke tilh\xc3\xa6ngere af den forfatningsbeskyttede ret til at b\xc3\xa6re v\xc3\xa5ben til selvforsvar (The Second Amendment).\n_START_SECTION_\nFamiliev\xc3\xa6rdier\n_START_PARAGRAPH_\nHovedparten af Republikanerne er tilh\xc3\xa6ngere af traditionelle familiev\xc3\xa6rdier og modstandere af fri abort og vielser af homoseksuelle. Disse synspunkter st\xc3\xa5r s\xc3\xa6rligt st\xc3\xa6rkt blandt medlemmer af evangeliske kirker og tilh\xc3\xa6ngere af kristen fundamentalisme, men siden 1980-erne er v\xc3\xa6rdikonservative synspunkter i h\xc3\xb8j grad blevet mainstream i partiet. Republikanernes modstand mod abort har ogs\xc3\xa5 f\xc3\xb8rt til en skeptisk holdning til stamcelleforskning.\n_START_SECTION_\nReligionens rolle i samfundet\n_START_PARAGRAPH_\nRepublikanerne l\xc3\xa6gger v\xc3\xa6gt p\xc3\xa5 religionsfriheden og at troende mennesker f\xc3\xa5r st\xc3\xb8rst mulighed for at udfolde deres tro uden indblanding fra statsmagtens side. S\xc3\xa5ledes er de tilh\xc3\xa6ngere af lokale skolen\xc3\xa6vns mulighed for at opretholde kollektiv b\xc3\xb8n i skolen, og give ret til undervisning i intelligent design ved siden af evolutionsl\xc3\xa6ren.\n_START_SECTION_\nVelf\xc3\xa6rd\n_START_PARAGRAPH_\nDe fleste republikanere g\xc3\xa5r ind for en vis grad af socialt sikkerhedsnet, dog mener de at private organisationer er langt bedre til at fordele velf\xc3\xa6rden end det offentlige er, hvilket ogs\xc3\xa5 er grunden til at de billiger delstaters st\xc3\xb8tte til private velg\xc3\xb8renheds-foreninger, b\xc3\xa5de med og uden rod i religion. Dog b\xc3\xb8r det sociale sikkerhedsnet ikke misbruges, if\xc3\xb8lge dem, og de er tilh\xc3\xa6ngere af velf\xc3\xa6rdsreformen af 1996 som begr\xc3\xa6nsede valgbarheden og fik adskillige modtagere til at finde sig et job. P\xc3\xa5 arbejdsmarkedet har de st\xc3\xb8ttet love der sikrer en arbejder retten til ikke at melde sig ind i en fagforening. Minimumsl\xc3\xb8nnen mener de heller ikke, at der skal pilles ved, da den \xc3\xb8ger arbejdsl\xc3\xb8sheden og mindsker forretningsevnen.\n_START_SECTION_\nMilj\xc3\xb8\n_START_PARAGRAPH_\nMilj\xc3\xb8m\xc3\xa6ssigt er de fleste republikanere skeptiske overfor teorien om den globale opvarmning og synes ikke, at de videnskabelige unders\xc3\xb8gelser underbygger, om der er tale om menneskelige \xc3\xa5rsager eller et naturligt cyklisk f\xc3\xa6nomen. Historisk har de dog gjort adskillige ting for at beskytte milj\xc3\xb8et, blandt andet etablerede tidligere formand Theodore Roosevelt det amerikanske nationalparksystem. Milj\xc3\xb8et og \xc3\xb8konomien skal dog f\xc3\xb8lges ad, og milj\xc3\xb8restriktioner skal v\xc3\xa6re baseret p\xc3\xa5 videnskab. Partiet er splittet hvad ang\xc3\xa5r energikilder. Nogle mener man b\xc3\xb8r satse p\xc3\xa5 ethanol som br\xc3\xa6ndstof, mens andre er tilh\xc3\xa6ngere af fortsat olieboring i arktiske omr\xc3\xa5der \xe2\x80\x93 noget der har m\xc3\xb8dt h\xc3\xa5rd kritik fra mange milj\xc3\xb8aktivister.\n_START_SECTION_\nUdenrigspolitik og forsvar\n_START_PARAGRAPH_\nNationalt er republikanerne tilh\xc3\xa6ngere af en st\xc3\xa6rk milit\xc3\xa6rmagt til at beskytte landet mod krig og invasion. Oprindeligt var mange af medlemmerne dog imod oprettelsen af NATO, men dette billede har \xc3\xa6ndret sig i dag i takt med den internationale terrortrussel og amerikanernes erkl\xc3\xa6rede krig imod den. De g\xc3\xa5r ind for unilateralisme, hvilket vil sige at de fors\xc3\xb8ger s\xc3\xa5 vidt muligt at l\xc3\xb8se deres udenrigspolitiske konflikter selv og ikke som s\xc3\xa5dan beh\xc3\xb8ver alliancer, da USA er kendt for at have en st\xc3\xa6rk og handlekraftig h\xc3\xa6r.'